

**Odgovori na novinarska vprašanja glede finančnega opismenjevanja**

**Vprašanja:**

V časopisu načrtujemo članek v povezavi s svetovnim tednom izobraževanja o financah.  Z nekaj vprašanji se tako obračam tudi na vas:

* zakaj je pomembna finančna pismenost,
* na kakšnem nivoju je v Sloveniji po vaši oceni,
* kako se v opismenjevanje vključuje Združenje bank Slovenije,
* kakšen je interes za opismenjevanje, in
* kaj so ključni izzivi opismenjevanja.

**Odgovori Združenja bank Slovenije:**

Finančna pismenost omogoča razumevanje finančnega sveta in s tem sprejemanje ustreznih finančnih odločitev. Pozitivne posledice so doseganje višjega finančnega blagostanja zase in za svoje bližnje. Pomembna je finančna vključenost v družbo in da razumemo vsebino in posledice naših odločitev. Cilj finančne pismenosti je dobra poučenost in ozaveščenost.

Menimo, da se rezultati z leti spreminjajo in da je različna po starostnih skupinah. Zagotovo je prostora za izboljšave in dvig finančne pismenosti celotnega prebivalstva še dovolj. V preteklem desetletju je bilo tako v domačem kot mednarodnem prostoru izvedenih kar nekaj raziskav, ki jih je zanimalo stanje finančne pismenosti. Raziskave finančne pismenosti vključujejo enega ali več vidikov finančne pismenosti, na splošno pa izkazujejo, da Slovenija spada med tiste evropske države z nizko finančno pismenostjo in s slabo ponudbo finančnega izobraževanja v šolah. Kljub slabi finančni pismenosti pa imamo nizek indeks neenakosti in velik delež prebivalcev, ki varčujejo, kar je sicer značilno za države z bolj razvito finančno pismenostjo.

V Sloveniji sta bili izvedeni dve raziskavi na reprezentativnem vzorcu glede na splošno prebivalstvo po starosti, spolu in regiji.

• Revija Moje finance je leta 2010 omogočila prvo resno raziskavo tega področja v Sloveniji. Na 21 vprašanj, s katerimi so merili znanje na področju finančne pismenosti, je samo četrtina anketirancev dobila višjo oceno kot zadostno, povprečna ocena je bila 2 (zadostno). Najslabše so odgovarjali mladi (stari od 18 do 29 let) in najstarejši (stari od 56 do 65 let).

• Leta 2019 je Slovensko zavarovalniško združenje po metodologiji OECD/INFE izvedlo raziskavo o finančni pismenosti med Slovenci. Rezultati so pokazali, da so v Sloveniji najmanj finančno pismeni odrasli med 25. in 34. letom in med 55. do 65. letom, medtem ko so v najstarejši skupini (od 65 do 75 let) dosegli najvišji indeks finančne pismenosti.

• Svetovna raziskava o finančni pismenosti Standard & Poor’s Ratings Services je leta 2014 izmerila, da je v Sloveniji 44 % prebivalstva finančno pismenega, kar je v primerjavi z nordijskimi, pa tudi z večino evropskih držav majhen delež.

• V programu za mednarodno ocenjevanje učencev PISA so leta 2012, 2015 in 2018 poleg osnovnih področij učencem ponudili tudi možnost preverjanja področja finančne pismenosti. Ker se je Slovenija udeležila le prvega preverjanja finančne pismenosti, smo predstavili samo rezultate iz leta 2012. Naši 15-letniki so se uvrstili na 9. do 14. mesto od 18. mest. Njihovi rezultati so bili pod povprečjem OECD-13.

Združenje bank Slovenije si s svojimi aktivnostmi prek celega leta in s pripravo programov v okviru evropskega/svetovnega tedna denarja prizadeva prispevati k dvigu finančne pismenosti tako mladih kot tudi starejših generacij. Samostojno kot tudi v sodelovanju z Zavodom RS za šolstvo in Centrom za poklicno izobraževanje organiziramo izobraževalne aktivnosti za učence in dijake. Pri starejših generacijah se povezujemo s knjižnicami, omrežjem za e-učenje in e-izobraževanje seniorjev, Mrežo nevladnih organizacij za vključujočo informacijsko družbo. Vsako leto organiziramo srečanje različnih akterjev, ki so aktivni na svojih področjih pri ozaveščanju o temah iz finančnega sveta. Vključeni smo v različne projekte, ki naslavljajo finančno pismenost različnih starostnih skupin in različnih področij dela (na primer učitelji, medicinsko osebje itd). Sodelujemo tudi pri izvedbi t.im. programov »train the trainer«, ki omogočajo prenašanje znanja na bolj ranljive skupine ljudi.

Spodbuja se finančno izobraževanje na evropski in nacionalni ravni. Dejstvo je, da se odgovornost za finančno pismenost se vse bolj prenaša na posameznika. Pri Združenju bank z velikim zadovoljstvom opažamo povečan interes po finančnem znanju, tako v šolah kot tudi pri starejši populaciji, zavedanje o pomembnosti področja se povečuje, prav tako so v porastu različne iniciative, ki vzpodbujajo aktivnosti izobraževanja in ozaveščanja.

Med ključne izzive opismenjevanja zagotovo sodijo:

- dostopnost do izobraževanja (zlasti za starejše in ranljive skupine, pa tudi potrebno več finančnih vsebin vključiti v osnovnošolski in srednješolski učni program),

- pomanjkanje časa za izobraževanje ob zagotavljanju osnovne eksistence (to vodi v začaran krog),

- manjkajo motivacijske vzpodbude,

- splošna konservativna naravnanost pri upravljanju s financami (prednosti in slabosti različnih oblik financiranja), in

- prepletenost več pismenosti, zlasti tudi digitalna pismenost.

Vir: <https://financno.pismen.si/financna-pismenost-v-sloveniji-v-stevilkah/>

Združenje bank Slovenije
Ljubljana, 29. marec 2023